Beatissime pater. Deuota creatura vestra Magnus episcopus et capitulum Aboense deuotum vestrum Olauum, prepositum ecclesie Aboensis, ad s. v. sedemque apostolicam transmiserunt, ut ab e. s. infrascriptas impetrarent gracias. Ideo s. v. deuote et humiliter supplicant, ut dignemini eos super hijs clementer exaudire et eorum supplicaciones fauorabiliter admittere. Primo cum ciuitatis Aboensis in remotissimis videlicet in partibus Suecie consistat et cristiane religionis inimicis adeo propinqua sit, quod inter christianos et infideles eosdem sepissime fuerit insultus, quibus causantibus ecclesia ipsa fere co[l]lapsa ac suis ecclesiasticis ornamentis plurimum spoliata subiacet et jam pluribus annis elapsis incendio consumpta est, christiani quoque illarum parcium deuoti valde sint et catholici et propter distanciam illarum parcium hanc inclitam vrbem pro indulgencijs optinendis visitare nequeant, dignemini de speciali gracia omnibus christifidelibus illarum parcium concedere quod omnes christifideles, vere penitentes et confessi, qui die translacionis sancti Henricij episcopi et martiris ecelesiam ipsam deuote visitauerint annuatim et ad reparacionem, restauracionem et conseruacionem ecclesie et restauracionem ornamentorum huiusmodi manus adiutrices porrexerint, illas met consequantur indulgencias, quas consequuntur visitantes ecclesiam beate Marie Annunciate* extra muros vrbis in die annunciationis beate Marie, in contrarium facientibus non obstantibus quibuscunque et cum clausulis oportunis. – Concessum de septem annis in forma, in precencia domini nostri pape. Jo. Zamorensis. Jtem quia episcopus predictus pro defensione fidei catholice ac sue ecclesie prefate jurium sepius a prefata civitate se absentat, dignemini preposito predicto et eius successoribus quoscumque eis confitentes ab omnibus casibus sedi apostolice reseruatis, qui propter distanciam sedem apostolicam visitare nequeunt, ut prefertur, absoluendj plenam et liberam licenciam de speciali gracia concedere, cum clausulis oportunis. – Concessum pro semel de preteritis in foro penitencialj, ita quod nichil pro absolucione recipiat. Jo. Zamorensis. Jtem ut [ecclesie] sanctorum Marie et sancti Andree in Kimittho et sancte Marie Magdalene in monte Ruscho Aboensis diocesis in earum structuris et edificijs, in quibus ruinam minantur, debite reparentur et restaurentur ac fidelium deuocio, qui ingens est, peramplius augeatur, dignetur omnibus vere penitentibus et confessis, qui singulas ecclesias predictas deuote visitauerint annuatim et ad illarum reparacionem et restauracionen manus adiutrices porrexerint, sex annos et totidem quadragenas in festiuitatibus cancellarie de speciali gracia misericorditer relaxare cum clausulis aportunis. – Concessum ut petitur pro omnibus tribas(!) in forma. Jo. Zamorensis. Jtem, beatissime pater, dudum quidam episcopus dicte ecclesie Aboensis, prefati Magni moderni episcopi predecessor, ut hore canonice iuxta ritum fratrum predicatorum in eadem ecclesia et tota diocesi legerentur et decantarentur, instituit et a dicta institucione horisque idem ritus obseruatus est, prout hodie obseruatur. Supplicatur igitur s. v. pro parte dicti episcopi et capituli, quatenus huiusmodi horarum institucionem ratificare et approbare dignemini de gracia speciali, in contrarium facientibus non obstantibus quibuscumque et cum clausulis oportunis. – Concessum in presencia domini nostri pape. Jo. Zamorensis. Datum Rome apud sanctum Petrum septimo kalendas juni anno quintodecimo.